คลังเต้นงบตำบล5ล้านอืดหนัก
บัญชีกลางเร่งช่วยจังหวัดและอำเภอ คาดเบิกจ่ายตำบลละ 5 ล้านบาทเร็วขึ้น
16 ม.ค. 2559

บัญชีกลางเร่งช่วยจังหวัดและอำเภอ คาดเบิกจ่ายตำบลละ 5 ล้านบาทเร็วขึ้น
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้ตรวจดูผลการก่อหนี้ผูกพันและการเบิกจ่ายเงินในระบบการจัดซื้อจัดจ้าง (e-GP) และระบบการเบิกจ่ายเงิน GFMIS ของโครงการกระตุ้นเศรษฐกิจ ตำบลละ 5 ล้านบาท ปรากฏว่ามีการก่อหนี้ผูกพันและการเบิกจ่ายต่ำกว่าเป้าหมายมาก โดย ณ วันที่ 8 ม.ค.มีการก่อหนี้ผูกพันแล้ว 6,691 ล้านบาท และเบิกจ่าย 612 ล้านบาท จากงบประมาณรวม 3.7 หมื่นล้านบาท
ทั้งนี้ กรมบัญชีกลางได้ตรวจสอบข้อมูลและวิเคราะห์ปัญหาร่วมกับผู้ว่าราชการจังหวัด คลังเขต และคลังจังหวัด พบว่าเกิดจากหลายสาเหตุ แต่ส่วนหนึ่งพบว่าอำเภอมีบุคลากร เครื่องคอมพิวเตอร์ ตลอดจนสิทธิในการเข้าใช้ระบบงานต่างๆ จำกัด อำเภอจึงได้ดำเนินการจัดซื้อจัดจ้าง หรือออกใบสั่งซื้อสั่งจ้างหรือทำสัญญาแล้ว แต่เป็นการดำเนินการนอกระบบการจัดซื้อจัดจ้าง โดยจัดทำเป็นเอกสาร ขณะที่ปกติต้องทำในระบบจัดซื้อจัดจ้างก่อนและเชื่อมโยงไปในระบบ GFMIS
นายมนัส กล่าวว่า ทางกรมบัญชีกลางจึงเร่งแก้ไขปัญหา โดยสั่งให้คลังจังหวัดเตรียมอุปกรณ์เครื่องคอมพิวเตอร์ในการปฏิบัติงานให้กับจังหวัดและอำเภอที่มาขอใช้บริการที่สำนักงานคลังจังหวัด จัดให้มีเจ้าหน้าที่สำนักงานคลังจังหวัดรับผิดชอบแต่ละอำเภอ เพื่ออำนวยความสะดวกในการบันทึกข้อมูลลงในระบบจัดซื้อจัดจ้าง และระบบการเบิกจ่ายเงินจากคลังตามปริมาณของงาน 
นอกจากนี้ ยังให้สำนักงานคลังจังหวัดขยายเวลาให้บริการหลังเวลาราชการจนถึงเวลา 20.00 น.ของทุกวัน รวมทั้งเปิดทำการในวันหยุดราชการตั้งแต่เวลา 08.30-16.30 น. ทั้งนี้จากการสำรวจของกรมบัญชีกลาง ณ วันที่ 11 ม.ค. 2559 พบว่ามีใบสั่งซื้อสั่งจ้างหรือสัญญา 2.55 หมื่นสัญญา เป็นเงิน 7,727 ล้านบาท ที่ทำนอกระบบ ทำให้สามารถเบิกจ่ายได้โดยเร็วต่อไป